Ġmielek tinteressa ruħek f'Malta. L-istqarrija tiegħek dwar kumment ta' kandidat tal-Partit Nazzjonalista lil gazzetta lokali juri li ħsiebek hawn. Sewwa, nieħu gost b'dan l-interess ta' ras kbira bħalek f'pajjiżi. Għax allura żgur li matul l-aħħar sena użajt ħafna mill-ħin prezzjuż tiegħek taħseb dwar dak li sirna nafu dwar l-id il-leminija u l-id ix-xellugija ta' ħabibek Joseph Muscat - il-Ministru Konrad Mizzi u l-Kap tal-Uffiċċju tal-Prim Ministru Keith Schembri. Żgur li bħalna lkoll taf li hekk kif dawn ħadu l-ġurament wara l-elezzjoni, bdew jiftħu tliet kumpaniji sigrieti l-Panama. U żgur li taf li mbagħad daru d-dinja jippruvaw isibu banek jiftħulhom kontijiet għal dawn il-kumpaniji. U tant kemm ħsiebek f'Malta, li żgur taf li meta staqsewhom kemm kienu se jpoġġu flus f'dawn il-kontijiet, sħab ħabibek intrabtu li jpoġġu mill-inqas 'miljun fis-sena'. U meta staqsewhom kemm riedu segretezza, sħab ħabibek insistew fuq segretezza assoluta. U meta staqsewhom minn fejn kienu se jġibu l-flus, sħab ħabibek qalu ħrafa lil kull bank. U tant ħsiebek f'pajjiżna li żgur li taf li tlieta fetħu kumpaniji, mhux tnejn, imma t-tielet waħda tant għandha sid importanti li ismu tawhulhom fuq Skype. Billi żgur taf dan kollu, xtaqtek tgħidilna x'inhi l-fehma tiegħek u tas-Soċjalisti Ewropej fuq sħab ħabibek Joseph Muscat, Konrad Mizzi u Keith Schembri. U xtaqtek tgħidilna wkoll x'inhi l-fehma tiegħek dwar il-fatt li t-tnejn li huma għadhom hemm, sewwasew fil-karigi li kellhom qabel, spalla ma' spalla ma' ħabibek Joseph Muscat. X'tgħidilna Sur Stanishev? Sakemm tweġibni, inselli għalik,
Ittra lill-President tas-Soċjalisti Ewropej